


ՀԱՄԱՁԱՅՆԱԳԻՐ
Երրորդ երկրների հետ փոխադարձ առեւտրում տեխնիկական խոչընդոտների վերացման կարգի եւ պայմանների մասին

Եվրասիական տնտեսական միության անդամ պետությունները, այսուհետ՝ անդամ պետություններ,
հիմնվելով «Եվրասիական տնտեսական միության մասին» 2014 թվականի մայիսի 29-ի պայմանագրի (այսուհետ՝ Պայմանագիր) դրույթների վրա,
ընդունելով Եվրասիական տնտեսական միության (այսուհետ՝ Միություն) շրջանակներում տեխնիկական կանոնակարգման ոլորտում ինտեգրացիոն գործընթացները խորացնելու անհրաժեշտությունը,
հաշվի առնելով «Առեւտրի համաշխարհային կազմակերպության հիմնադրման մասին» 1994 թվականի ապրիլի 15-ի համաձայնագրի 1Ա հավելվածում պարունակվող՝ Առեւտրի համաշխարհային կազմակերպության «Առեւտրում տեխնիկական խոչընդոտների մասին» համաձայնագրով սահմանված կանոնները եւ սկզբունքները,
համաձայնեցին հետեւյալի մասին.

Հոդված 1
1.	Սույն համաձայնագրով սահմանվում են Միության տեխնիկական կանոնակարգերի տեխնիկական կանոնակարգման օբյեկտ հանդիսացող արտադրանքի՝ երրորդ երկրների հետ անդամ պետությունների փոխադարձ առեւտրում տեխնիկական խոչընդոտների վերացման կարգը եւ պայմանները:
2.	Երրորդ երկրների հետ փոխադարձ առեւտրում տեխնիկական խոչընդոտների վերացումն իրականացվում է այդ երկրների հետ Միության միջազգային պայմանագրերի (այսուհետ՝ միջազգային պայմանագրեր) կնքման միջոցով՝ հաշվի առնելով սույն համաձայնագրի դրույթները։
Հոդված 2
Սույն համաձայնագրի նպատակներով գործածվում են հասկացություններ, որոնք ունեն հետեւյալ իմաստը.
համապատասխանության գնահատման փաստաթղթեր՝ փաստաթղթեր, որոնք, Միության Պայմանագրին, Միության տեխնիկական կանոնակարգերի պահանջներին եւ (կամ) Եվրասիական տնտեսական հանձնաժողովի ակտերին կամ երրորդ երկրների օրենսդրությանը համապատասխան, ձեւակերպվում են համապատասխանության գնահատման արդյունքներով.
փոխադարձ առեւտրում տեխնիկական խոչընդոտներ՝ տեխնիկական կանոնակարգման ոլորտում գործող, այդ թվում՝ Միության տեխնիկական կանոնակարգերի, Միության շրջանակներում կիրառվող ստանդարտների եւ համապատասխանության գնահատման ընթացակարգերի պահանջների տարբերությունները արտադրանքի նույնանուն տեսակների մասով երրորդ երկրում կիրառվող՝ տեխնիկական կանոնակարգման ոլորտում գործող, այդ թվում՝ երրորդ երկրի տարածքում կիրառման համար պարտադիր՝ տեխնիկական կանոնակարգման օբյեկտներին ներկայացվող պահանջները կանոնակարգող նորմատիվ տեխնիկական փաստաթղթերի, ստանդարտների եւ համապատասխանության գնահատման ընթացակարգերի պահանջներից, որոնք խոչընդոտներ են ստեղծում երրորդ երկրների հետ անդամ պետությունների փոխադարձ առեւտրում.
երրորդ երկիր՝ Միության անդամ չհանդիսացող պետություն կամ պետությունների միավորում:
Սույն համաձայնագրում գործածվող մյուս հասկացությունները կիրառվում են Պայմանագրով սահմանված իմաստներով։


Հոդված 3
Միության միջազգային պայմանագրերի կնքումն իրականացվում է՝ հաշվի առնելով հետեւյալ պայմանների կատարման հնարավորությունը.
Միության շրջանակներում շրջանառության մեջ դրվող արտադրանքի համապատասխանության ապահովում Միության տեխնիկական կանոնակարգերով սահմանված պահանջներին, եւ երրորդ երկրի տարածքում շրջանառության մեջ դրվող արտադրանքի համապատասխանության ապահովում  երրորդ երկրի օրենսդրությամբ սահմանված պահանջներին.
համապատասխանության գնահատման արդյունքների ճանաչում՝ Միության շրջանակներում շրջանառության մեջ դրվող արտադրանքի համար Միության տեխնիկական կանոնակարգերով սահմանված պարտադիր պահանջների եւ երրորդ երկրի տարածքում շրջանառության մեջ դրվող արտադրանքի համար երրորդ երկրի օրենսդրությամբ սահմանված պահանջների համադրելիության որոշման հիման վրա.
երրորդ երկրում հավատարմագրման մարմնի առկայություն, որը, երրորդ երկրի օրենսդրությանը համապատասխան, սահմանվել է որպես իրավասու (լիազորված), եւ որն իրականացնում է համապատասխանության գնահատման մարմինների հավատարմագրում՝ հավատարմագրման ոլորտում միջազգային ստանդարտների պահանջների համաձայն.
անդամ պետություններում եւ երրորդ երկրում կիրառվող համապատասխանության գնահատման մարմինների հավատարմագրման ընթացակարգերի համազորության ապահովում՝ անդամ պետությունների եւ երրորդ երկրի հավատարմագրման մարմինների կողմից նշված ընթացակարգերի փոխադարձ համեմատական գնահատումների իրականացման միջոցով՝ հավատարմագրման ոլորտում միջազգային ստանդարտների պահանջներին համապատասխան.

Միության շրջանակներում եւ երրորդ երկրում իրականացվող՝ համապատասխանության գնահատման ընթացակարգերի համազորության ապահովում.
տեխնիկական կանոնակարգման օբյեկտների՝ պարտադիր պահանջներին համապատասխանության գնահատման այն արդյունքների փոխադարձ ճանաչում անդամ պետությունների եւ երրորդ երկրի կողմից, որոնք ստացվել են համապատասխանաբար անդամ պետությունների եւ երրորդ երկրի կողմից լիազորված (նշանակված) համապատասխանության գնահատման մարմինների կողմից (այսուհետ՝ համապատասխանության գնահատման արդյունքների փոխադարձ ճանաչում):

Հոդված 4
Միության միջազգային պայմանագրերը, որպես կանոն, պետք է պարունակեն՝
անդամ պետությունների եւ երրորդ երկրի պարտավորությունները նախատեսող դրույթներ՝ հաշվի առնելով սույն համաձայնագրի 3-րդ հոդվածում նշված պայմանները.
արտադրանքի (արտադրանքի խմբերի, տեսակների) ցանկ, որի մասով վերացվում են տեխնիկական խոչընդոտները (այսուհետ՝ արտադրանք, որի մասով վերացվում են տեխնիկական խոչընդոտները).
այն արտադրանքին ներկայացվող պահանջներ սահմանող փաստաթղթերի ցանկ, որի մասով վերացվում են տեխնիկական խոչընդոտները.
անդամ պետությունների եւ երրորդ երկրի պարտավորությունները՝ փոխանակելու այն արտադրանքին ներկայացվող պահանջներ սահմանող փաստաթղթերը, որի մասով վերացվում են տեխնիկական խոչընդոտները, ինչպես նաեւ նշված փաստաթղթերում կատարված փոփոխությունների մասին տեղեկատվությունը.
համապատասխանության գնահատման արդյունքների փոխադարձ ճանաչման աշխատանքներ անցկացնելու համար համապատասխանության գնահատման մարմինների լիազորման (նշանակման) մասին դրույթներ՝ անդամ պետությունների օրենսդրության եւ երրորդ երկրի օրենսդրության համաձայն.
անդամ պետությունների եւ երրորդ երկրի՝ համապատասխանության գնահատման լիազորված (նշանակված) մարմինների մասին տեղեկատվության փոխանակման կարգը, ինչպես նաեւ անդամ պետությունների եւ երրորդ երկրի՝ նշված տեղեկատվությունը Եվրասիական տնտեսական հանձնաժողով (այսուհետ՝ Հանձնաժողով) ներկայացնելու պարտավորությունները սահմանող դրույթներ.
համապատասխանության գնահատման արդյունքների փոխադարձ ճանաչման կարգը նախատեսող դրույթներ.
համապատասխանության գնահատման մարմինների հավատարմագրման համար կիրառվող ընթացակարգերի՝ անդամ պետությունների եւ երրորդ երկրի հավատարմագրման մարմինների կողմից փոխադարձ համեմատական գնահատումների իրականացման կարգը եւ ժամկետները նախատեսող դրույթներ.
համապատասխանության գնահատման արդյունքների փոխադարձ ճանաչման աշխատանքի արդյունքների հետ կապված վիճելի հարցերի կարգավորման կարգ.
այլ դրույթներ, որոնք վերաբերում են փոխադարձ առեւտրում տեխնիկական խոչընդոտների վերացման հարցերին։

Հոդված 5
Միության միջազգային պայմանագրերը, որպես կանոն, պարունակում են համապատասխանության գնահատման արդյունքների փոխադարձ ճանաչման հետ կապված հետեւյալ դրույթները.

անդամ պետության կամ երրորդ երկրի համապատասխան մարմնի կողմից տրամադրված համապատասխանության գնահատման փաստաթղթերի (այդ թվում՝ հետազոտությունների (փորձարկումների) կամ չափումների արձանագրությունների կամ այլ փաստաթղթերի)՝ հայտատուի կողմից ներկայացում անդամ պետության կամ երրորդ երկրի՝ համապատասխանության գնահատման լիազորված (նշանակված) մարմին.
անդամ պետության կամ երրորդ երկրի՝ համապատասխանության գնահատման լիազորված (նշանակված) մարմնի կողմից հայտատուի ներկայացրած՝ համապատասխանության գնահատման փաստաթղթերի ուսումնասիրության կարգ.
անդամ պետության կամ երրորդ երկրի՝ համապատասխանության գնահատման լիազորված (նշանակված) մարմնի կողմից համապատասխանության գնահատման արդյունքները ճանաչելու հնարավորության մասին որոշման կայացում.
անդամ պետության կամ երրորդ երկրի՝ համապատասխանության գնահատման լիազորված (նշանակված) մարմնի կողմից լրացուցիչ հետազոտությունների (փորձարկումների) կամ չափումների անցկացում այն արտադրանքի մասով, որի նկատմամբ վերացվում են տեխնիկական խոչընդոտները՝ Միության տեխնիկական կանոնակարգերով կամ երրորդ երկրի օրենսդրությամբ սահմանված պահանջներին դրա համապատասխանության հաստատման նպատակներով.
Միության շրջանակներում եւ երրորդ երկրում կիրառվող՝ համապատասխանության գնահատման լրացուցիչ ընթացակարգերի անցկացում.
համապատասխանության գնահատման արդյունքների փոխադարձ ճանաչման աշխատանքի արդյունքների հիման վրա անդամ պետության կամ երրորդ երկրի՝ համապատասխանության գնահատման լիազորված (նշանակված) մարմնի կողմից Հանձնաժողովի ակտերով կամ երրորդ երկրի օրենսդրությամբ սահմանված ձեւով համապատասխանության գնահատման փաստաթղթերի տրամադրում կամ դրանց տրամադրման մերժում:
Հոդված 6
Միության անդամ չհանդիսացող՝ Անկախ Պետությունների Համագործակցության մասնակից պետությունների հետ անդամ պետությունների փոխադարձ առեւտրում տեխնիկական խոչընդոտների վերացումը կարող է իրականացվել՝ հաշվի առնելով Միության շրջանակներում միջազգային պայմանագրերը, որոնցով կարգավորվում են Միության անդամ չհանդիսացող՝ Անկախ Պետությունների Համագործակցության մասնակից պետությունների հետ առեւտրում տեխնիկական խոչընդոտների վերացման հարցերը, եւ Անկախ Պետությունների Համագործակցության միջազգային պայմանագրերը, որոնց մասնակիցներն են բոլոր անդամ պետությունները:

Հոդված 7
1.	Համապատասխանության գնահատման արդյունքների փոխադարձ ճանաչումն իրականացվում է անդամ պետությունների կողմից լիազորված (նշանակված)՝ համապատասխանության գնահատման մարմինների կողմից այդ պետությունների օրենսդրությամբ սահմանված կարգով։
Նշված մարմինների լիազորությունների դադարման դեպքում նրանց կողմից տրամադրված փաստաթղթերի գործողությունը սահմանվում է անդամ պետությունների օրենսդրությանը համապատասխան։
2.	Հանձնաժողովն իրականացնում է անդամ պետությունների եւ երրորդ երկրների՝ համապատասխանության գնահատման արդյունքների փոխադարձ ճանաչումն իրականացնող համապատասխանության գնահատման լիազորված (նշանակված) մարմինների ռեեստրի վարումը: Նշված ռեեստրի ձեւավորման եւ վարման կարգը սահմանվում է Հանձնաժողովի կողմից։
3.	Անդամ պետության պետական իշխանության մարմին չհանդիսացող համապատասխանության գնահատման մարմնին թույլատրվում է անցկացնել համապատասխանության գնահատման արդյունքների ճանաչման աշխատանքներ՝ հետեւյալ պայմանների պահպանման դեպքում.
ա)	անդամ պետության համապատասխանության գնահատման մարմնի՝ որպես իրավաբանական անձի գրանցումը՝ այդ անդամ պետության օրենսդրությանը համապատասխան.
բ)	2 տարուց ոչ պակաս գործող՝ անդամ պետության հավատարմագրման մարմնի կողմից տրված հավատարմագրման վկայագրի, կամ եթե դա նախատեսված է անդամ պետության օրենսդրությամբ, անդամ պետության հավատարմագրման մարմնի կողմից տրված հավատարմագրման կարգավիճակի առկայությունը.
գ)	համապատասխանության գնահատման մարմնի հավատարմագրման ոլորտում արտադրանքի առկայությունը, որի նկատմամբ վերացվում են տեխնիկական խոչընդոտները.
դ)	անդամ պետության հավատարմագրման մարմնի կողմից տրված (շնորհված) հավատարմագրման վկայագրի (կարգավիճակի) գործողության ժամկետի ընթացքում այնպիսի խախտումների բացակայությունը, որոնք հանգեցրել են նրան, որ Միության շրջանակներում շրջանառության մեջ դրվի Միության տեխնիկական կանոնակարգերի պահանջներին չհամապատասխանող արտադրանք, որի նկատմամբ վերացվում են տեխնիկական խոչընդոտները.
ե)	համապատասխանության գնահատման մարմնում այն արտադրանքի հետազոտությունների (փորձարկումների) եւ չափումների անցկացումն ապահովող փորձարկման բազայի առկայությունը, որի նկատմամբ վերացվում են տեխնիկական խոչընդոտները, կամ այն իրավաբանական անձի կազմում գործող փորձարկման լաբորատորիայում, որի կազմի մեջ է մտնում համապատասխանության գնահատման մարմինը, այն արտադրանքի հետազոտությունների (փորձարկումների) եւ չափումների անցկացումն ապահովող փորձարկման բազայի առկայությունը, որի նկատմամբ վերացվում են տեխնիկական խոչընդոտները։

Հոդված 8
1.	Անդամ պետությունները սույն համաձայնագիրն ուժի մեջ մտնելուց հետո՝ 90 օրացուցային օրվա ընթացքում, Հանձնաժողով են ներկայացնում Միության տեխնիկական կանոնակարգերի տեխնիկական կանոնակարգման օբյեկտ հանդիսացող արտադրանքի վերաբերյալ այն երկկողմ միջազգային պայմանագրերի մասին տեղեկատվությունը, որոնք երրորդ երկրների հետ անդամ պետությունների կողմից կնքվել են մինչեւ սույն համաձայնագիրն ուժի մեջ մտնելու ամսաթիվը, այդ երկկողմ միջազգային պայմանագրերի պատճենները, ինչպես նաեւ այն արտադրանքի ցանկերը, որի նկատմամբ վերացվում են տեխնիկական խոչընդոտները, եւ անդամ պետությունների ու երրորդ երկրների՝ համապատասխանության գնահատման արդյունքների փոխադարձ ճանաչման աշխատանքներ իրականացնող համապատասխանության գնահատման մարմինների ցանկերը։
2.	Հանձնաժողովն ապահովում է «Ինտերնետ» տեղեկատվական-հեռահաղորդակցական ցանցում՝ Միության պաշտոնական կայքում, սույն հոդվածի 1-ին կետում նշված՝ Միության կնքված միջազգային պայմանագրերի եւ երկկողմ միջազգային պայմանագրերի վերաբերյալ տեղեկատվության տեղադրումը (ներառյալ այն արտադրանքի մասին տեղեկությունները, որի նկատմամբ վերացվում են տեխնիկական խոչընդոտները, ու անդամ պետությունների եւ երրորդ երկրների՝ համապատասխանության գնահատման լիազորված (նշանակված) մարմինների ցանկը):

Հոդված 9
1.	Սույն համաձայնագիրը չի ոտնահարում անդամ պետությունների իրավունքները եւ չի ազդում նրանց պարտավորությունների վրա, որոնք բխում են անդամ պետությունների՝ մինչեւ սույն համաձայնագիրն ուժի մեջ մտնելը կնքված միջազգային այլ պայմանագրերից, որոնց մասնակիցն են իրենք, ինչպես նաեւ միջազգային կազմակերպություններում նրանց անդամակցությունից։
2.	Սույն համաձայնագիրը չի խոչընդոտում սույն համաձայնագրի նպատակներին եւ սկզբունքներին չհակասող՝ այն արտադրանքի առեւտրում տեխնիկական խոչընդոտների վերացման հարցերով միջազգային պայմանագրերի կնքումն անդամ պետությունների կողմից, որի նկատմամբ չեն ընդունվել կամ ուժի մեջ չեն մտել Միության տեխնիկական կանոնակարգերը։
3.	Անդամ պետությունների փոխադարձ համաձայնությամբ սույն համաձայնագրում կարող են կատարվել փոփոխություններ, որոնք ձեւակերպվում են առանձին արձանագրություններով եւ սույն համաձայնագրի անբաժանելի մասն են կազմում։
4.	Սույն համաձայնագրի կիրառման եւ (կամ) մեկնաբանման հետ կապված վեճերը կարգավորվում են Պայմանագրով սահմանված կարգով։

Հոդված 10
1.	Սույն համաձայնագիրը Միության շրջանակներում կնքված միջազգային պայմանագիր է եւ ընդգրկվում է Միության իրավունքի կազմում։
2.	Սույն համաձայնագիրն ուժի մեջ է մտնում սույն համաձայնագիրն ուժի մեջ մտնելու համար անհրաժեշտ ներպետական ընթացակարգերն անդամ պետությունների կողմից կատարվելու մասին վերջին գրավոր ծանուցումն ավանդապահի կողմից դիվանագիտական ուղիներով ստանալու օրվանից 30 օրացուցային օրը լրանալուց հետո։
Կատարված է Մոսկվա քաղաքում 2021 թվականի նոյեմբերի 22-ին, մեկ բնօրինակից՝ ռուսերեն։


Սույն համաձայնագրի բնօրինակը պահվում է Եվրասիական տնտեսական հանձնաժողովում, որը, որպես սույն համաձայնագրի ավանդապահ, յուրաքանչյուր անդամ պետություն կուղարկի դրա հաստատված պատճենը։

	Հայաստանի Հանրապետության կողմից՝

